钦定古今图书集成/明伦汇编/官常典/第502卷 > 石曦
## 钦定古今图书集成/明伦汇编/官常典/第502卷 > 石曦

按《宋史》本传：“曦，并州太原人，晋祖弟韩王晖之子。天
福中，以曦为右神武将军。历汉至周，为右武卫、左神
武二将军。恭帝即位，初为左卫将军。会高丽王昭加
恩，命曦副左骁卫大将军戴交充使。建隆三年，再使
高丽，迁左骁卫大将军，护秦州屯兵。西人犯边，曦率
所领击破之，斩渠帅十三人。太祖征晋，曦领兵二千”
人，自泽、潞除道至太原，壅汾水灌其城，又益兵千人
部攻辽州。俄知雄州，代为潭州钤辖。开宝八年，领兵
败南唐军二千馀于袁州，平梅山、板仓诸洞蛮寇，俘
馘数千人。太平兴国中，历右神武、右羽林大将军，连
知孟、襄二州，迁领城州刺史。雍熙四年，改知霸州兼
部署。会陈廷山谋以平戎军叛入北边，曦察知之，与
侯延济定计，擒《廷山》以献。录其功，加领本州团练使、
同知镇州。淳化二年，移原州，迁右龙武军大将军。被
病请告，诏特给全奉。四年，卒，年七十四，赗赙加等。